**Povzetek revizijskega poročila *Poslovanje Prvega pokojninskega sklada Republike Slovenije v letu 2011***

Računsko sodišče je revidiralo *pravilnost poslovanja Prvega pokojninskega sklada Republike Slovenije v letu 2011,* ki ga je od 1. 1. do 2. 10. 2011 upravljala Kapitalska družba pokojninskega in invalidskega zavarovanja, d. d., Ljubljana in od 3. 10. do 31. 12. 2011 Modra zavarovalnica, d. d., Ljubljana. Prvi pokojninski sklad Republike Slovenije je ločeno premoženje, nastalo z zamenjavo lastniških certifikatov pooblaščenih investicijskih družb, ki sta ga v letu 2011 v svojem imenu in za račun zavarovancev upravljali od 1. 1. do 2. 10. 2011 Kapitalska družba pokojninskega in invalidskega zavarovanja, d. d., Ljubljana in od 3. 10. 2011 Modra zavarovalnica, d. d., Ljubljana zato, da bi zagotovili kritje za izpolnitev obveznosti iz zavarovalnih polic dodatnega pokojninskega zavarovanja. Premoženje PPS obsega premoženje, ki pripada policam dodatnega pokojninskega zavarovanja Prvega pokojninskega sklada Republike Slovenije v obdobju, preden zavarovanci izpolnijo pogoje za pridobitev pravice do mesečne rente, in ločeno premoženje, namenjeno izključno kritju obveznosti iz izplačil pokojninskih rent, ki se izkazuje v kritnem skladu.

Cilj revizije je bil izrek mnenja o pravilnosti poslovanja Prvega pokojninskega sklada Republike Slovenije v letu 2011. V skladu z Zakonom o prvem pokojninskem skladu Republike Slovenije in preoblikovanju pooblaščenih investicijskih družb računsko sodišče opravi revizijo pravilnosti poslovanja Prvega pokojninskega sklada Republike Slovenije vsako leto.

Računsko sodišče je o pravilnosti poslovanja Prvega pokojninskega sklada Republike Slovenije v letu 2011 izreklo obema upravljavcema, Kapitalski družbi pokojninskega in invalidskega zavarovanja, d. d., Ljubljana in Modri zavarovalnici, d. d., Ljubljana, *pozitivno mnenje*.

Ljubljana, 30. decembra 2013